# ராக் தர்பாரி


***ராக் தர்பாரி*** (*Raag Darbari*) என்பது சிறீலால் சுக்லா எழுதி 1968 இல் வெளியான ஒரு நையாண்டி இந்தி மொழிப் புதினமாகும். இந்த புதினத்துக்காக 1969 ஆம் ஆண்டு இந்தியாவின் மிக உயர்ந்த இலக்கிய விருதான சாகித்ய அகாதமி விருது இவருக்கு வழங்கப்பட்டது.  

விடுதலைக்குப் பிந்தைய இந்திய சமூகத்தில் நிலவும் தோல்வியுற்ற விழுமியங்களை இந்தப் புதினம் விளக்குகிறது. குற்றவாளிகள், தொழிலதிபர்கள், காவல்துறையினர், அரசியல்வாதிகள் இடையே நிலவும் வலுவான, ஊழல் நிறைந்த உறவை எதிர்கொள்வதில் அறிவுஜீவிகளின் கையறு நிலையை இது அம்பலப்படுத்துகிறது.  

இந்தப் புதினமானது வரலாற்று ஆய்வு மாணவரான ரங்கநாத்தின் பார்வையில் இருந்து விவரிக்கப்படுகிறது. அவர் உத்தரபிரதேசத்தில் உள்ள சிவபால்கஞ்ச் என்ற கற்பனை சிற்றூரில் தன் மாமா வைத்யாஜியின் வீட்டில் சிலகாலம் தங்கிச் செல்ல வருகிறார். கிராமப் பள்ளி, கிராம ஊராட்சி, உள்ளூர் அரசாங்க அலுவலகங்கள் என அனைத்து கிராம அமைப்புகளையும் தனது அரசியல் நோக்கங்களுக்காக தன் மாமா எவ்வாறு பயன்படுத்துகிறார் என்பதை அவர் அறிந்துகொள்கிறார். ரங்கநாத் தனது பல்கலைக்கழகக் கல்வியில் கற்றக் கொள்கைகளுக்கு மாறாக அவரது மாமா மற்றும் உள்ளூர் கிராம அரசியல்வாதிகளின் நடத்தை முற்றிலும் முரணாக உள்ளது. கிராமவாசிகள் தங்களை "கஞ்சாஹே" என்று அழைத்துக் கொள்வதில் பெருமை கொள்கின்றனர். இது சிவபால்கஞ்சின் "கஞ்ச்" (இந்தியில் "இடம்" என்று பொருள்) என்பதிலிருந்து உருவானது.  

## பின்னணி
இந்தியாவின் கிராம வாழ்க்கையில் உள்ள தனித்துவமான சமூக-அரசியல்-பொருளாதார நிலைமையை, கிராமப்புற புனைவு மற்றும் குறிப்பிடத்தக்க யதார்த்த பாணியில் நையாண்டியுடன் சேர்த்து சிறீலால் சுக்லா சித்தரிக்கிறார். இந்த புதினம், விடுதலைக்குப் பிந்தைய இந்தியாவில் நிலவும் சமூக மற்றும் அரசியல் ஊழலின் இருண்ட பக்கங்களை சித்தரிக்கிறது.  

## கதைக்களம்
இந்த கிராமத்தில் பல கதைப்பாத்திரங்கள் உள்ளன. அவற்றில் குறிப்பிடத்தக்கது கிராமத்தின் தலைவரான வைத்யாஜி ஆவார். அவருக்கு உதவியாக அவரது மகன்கள் பத்ரி பயில்வான், ரூப்பன் பாபு ஆகியோர் உள்ளனர். கிராமப் பள்ளியின் ஆசிரியர்கள் மற்றும் தலைமையாசிரியர் (அவர் மிகவும் கோபமாகவோ அல்லது உற்சாகமாகவோ இருக்கும் போதெல்லாம் தனது தாய்மொழியான அவதியில் பேசுவது அவரது சிறப்பியல்பு).  

இந்தக் கதைக்கு நிலையான ஒரு கதைக்களம் இல்லை. இது வெறும் நிகழ்வுகளின் தொடர். இதில் நாயகன் இல்லை. வைத்தியாஜிவின் மருமகனான ரங்கநாத், வரலாற்றில் முதுகலைப் பட்டம் முடித்த பிறகு, அவரது உடல்நிலை மோசமடைந்து வருகிறது. எனவே அவர் தனது உடல்நலத்தை மேம்படுத்திக் கொள்வதற்காக மருத்துவரின் பரிந்துரையின் பேரில் கிராமப்புறமான சிவபால்கஞ்சுக்கு வருகிறார். வைத்தியாஜி (அதாவது "மருத்துவர்") அந்த இளைஞனின் மனதை ஒன்றுக்கு மேற்பட்ட வழிகளில் குணப்படுத்துவது வேடிக்கையாக இருக்கிறது. உயர்ந்த கொள்கைகள் மற்றும் "பாவியல் நயன்மை" ஆகியவற்றில் மிகுந்த நம்பிக்கை கொண்ட ரங்கநாத், கிராமத்து கும்பலின் பாசாங்குத்தனத்தையும் அற்பத்தனத்தையும் நேருக்கு நேர் சந்திக்கிறார். முதல் நிகழ்வே அவரது அப்பாவித்தனத்தையும் குருட்டு நம்பிக்கையையும் எடுத்துக்காட்டுகிறது. தன் மாமாவின் வீட்டிற்குச் செல்வதற்காக பயணம் மேற்கொள்ளும், ரங்கநாத் தொடருந்தை தவறவிட்டு ஒரு லாரியில் ஏறுகிறார். அதன் ஓட்டுநர் ஒரு அவசரக்காரர், பாதசாரிகளைப் பொருட்படுத்தாமல் கவனக்குறைவாக வாகனம் ஓட்டுகிறார். சில மாடுகள் மற்றும் தூங்கிக் கொண்டிருக்கும் மேய்ப்பர்கள் மீது கிட்டத்தட்ட மோதியதைக் கண்ட அந்த இளைஞன், ஒரு சில காவல்துறை அதிகாரிகள் பேருந்தை நிறுத்தும்போது இறுதியாக மகிழ்ச்சியடைகிறான். தூரத்திலிருந்த, ரங்கநாத் அவர்கள் ஓட்டுநரிடம் கேள்வி கேட்பதைப் பார்க்கிறார். அவர்கள் ஓட்டுநரிடமிருந்து பணம் பறிக்க முயற்சித்தாலும், ரங்கநாத்துக்கு அந்த ஓட்டுநரின் தவறான செயல்களுக்காக அவர் தண்டிக்கப்படுவதாக நினைக்கிறார். ரங்கநாத்தின் உயர்ந்த கொள்கைகளையும் நீதியின் மீதான அவரது நம்பிக்கையையும் தகர்க்கும் இதுபோன்ற பல நிகழ்வுகள் ஒன்றன் பின் ஒன்றாக நடக்கின்றன. அவர் இந்த அமைப்பின் வெறும் பார்வையாளராகவே இருக்கிறார் - ஒரு முத்திரையைப் பதிக்கவோ அல்லது தனக்காக நிற்கவோ முடியாதவராக இருக்கிறார்.  

## கதை மாந்தர்கள்
- **வைத்தியாஜி** : இவர்தான் எல்லா கிராம அரசியலுக்கும் பின்னணியில் உள்ள மூளை. வைத்தியாஜி, உள்ளூர் கல்லூரியின் அதிகாரப்பூர்வ மேலாளராகவும் உள்ளார்.
- **ரூப்பன் பாபு** : வைத்யாஜியின் இளைய மகனும் கல்லூரி மாணவர் தலைவருமாவார். ரூப்பன் பாபு, தனது தந்தை மேலாளராக இருக்கும் கல்லூரியை விட்டு வெளியேற விரும்பாததால் கடந்த 10 ஆண்டுகளாக வகுப்பில் இருக்கிறார். ரூப்பன் கிராம அரசியலிலும் தீவிரமாக ஈடுபடுகிறார். மேலும் இவரது பெற்றோரின் செல்வாக்கு காரணமாக கிராம சமூகத்தால் நன்கு மதிக்கப்படுகிறார். புதினத்தின் இறுதியில், இவரது நடத்தையில் படிப்படியான மாற்றத்தைக் காணலாம்.
- **பத்ரி பயில்வான்** : ருப்பன் பாபுவின் அண்ணன். பத்ரி தன் தந்தையின் ஈடுபாடுகளிலிருந்து விலகி இருந்து, உடற்கட்டமைப்பு பயிற்சிகளிலும், தன் சீடர்களை கவனித்துக்கொள்வதிலும் மும்முரமாக இருக்கிறார்.
- **ரங்கநாத்** : வரலாற்றில் முதுகலைப் பட்டம் பெற்ற ரங்கநாத், வைத்தியாஜியின் மருமகன். இவர் சுமார் 5-6 மாத விடுப்பில் சிவபால்கஞ்சிற்கு வந்துள்ளார். கிராமங்களின் பரிதாபகரமான நிலையை படித்த ஒரு மனிதரின் பார்வையில் இருந்து ஆசிரியர் கூற விரும்புவதாகத் தெரிகிறது.
- **சோட்டே பயில்வான்** : பத்ரி பயில்வானின் சீடர்களில் ஒருவரும், அனுமனின் பக்தருமான சோட்டே, கிராம அரசியலில் தீவிரமாக ஈடுபடுபவர், மேலும் வைத்தியாஜி அழைக்கும் கூட்டங்களில் அடிக்கடி கலந்துகொள்பவர்.
- **முதல்வர் சாஹிப்** : பெயர் குறிப்பிடுவது போல, முதல்வர் சாஹிப் சங்கமல் வித்யார்த்தி இடைக் கல்லூரியின் முதல்வர். கல்லூரியில் உள்ள மற்ற ஊழியர்களுடனான இவரது உறவு கதையின் முக்கிய ஒரு பகுதியாக அமைகிறது.
- **ஜோக்நாத்** : உள்ளூர் சண்டியர், கிட்டத்தட்ட எப்போதும் குடிபோதையில் இருப்பார். ஒவ்வொரு 2 எழுத்துக்களுக்கும் இடையில் "F" ஒலியைச் செருகுவதன் மூலம் அவர் *சர்ஃபாரி* என்று அழைக்கப்படும் ஒரு தனித்துவமான மொழியைப் பேசுவார்.
- **சனிச்சர்** : அவரது உண்மையான பெயர் மங்கள்தாஸ், ஆனால் மக்கள் அவரை சனிச்சர் என்று அழைக்கின்றனர். இவர் வைத்தியாஜியின் வேலையாளாக இருவந்தவர், பின்னர் வைத்தியாஜி தன் அரசியல் தந்திரோபாயங்களால் இவரை கைப்பாவை ஊராட்சித் தலைவராக ஆக்குகிறார்.
- **லங்காட்** : சாதாரண சிறிய விஷயங்களைச் செய்யக்கூட ஊழல் நிறைந்த அமைப்பின் முன் வளைந்து கொடுக்க வேண்டிய துரதிர்ஷ்டவசமான நிலையில் உள்ள சாமானிய மனிதனின் பிரதிநிதி அவர்.

## தழுவல்கள்
இந்தப் புதினத்தைத் தழுவி எடுக்கப்பட்ட *ராக் தர்பாரி* என்ற தொலைக்காட்சித் தொடர், 1986 முதல் 1987 வரை டிடி நேஷனலில் ஒளிபரப்பப்பட்டது  

கிரிஷ் ரஸ்தோகி நாடகமாக்கிய ராக் தர்பாரி புதினத்தின் தழுவலை அடிப்படையாகக் கொண்டு, பஹ்ரூப் ஆர்ட்ஸ் குரூப் ராஜேஷ் சிங் ( தேசிய நாடகப் பள்ளியின் முன்னாள் மாணவர்) இயக்கிய "ரங்கநாத் கி வாப்ஸி" நாடகத்தை 2009 நவம்பர் 18 அன்று அலையன்ஸ் ஃபிரான்சைஸ் டி புது தில்லியில் அரங்கேற்றியது.  

2018 ஆம் ஆண்டில், நாடக இயக்குனர் அமிதேஷ் குரோவர் ( உஸ்தாத் பிஸ்மில்லா கான் யுவ புருஸ்கார் விருது பெற்றவர்) தேசிய நாடகப் பள்ளியில் சாரா மரியம் நாடகமாக்கிய புதினத்தின் அசல் தழுவலை அரங்கேற்றினார்.  

## தமிழ் மொழிபெயர்ப்பு
ராக் தர்பாரி புதினத்தை சரஸ்வதி ராம்நாத் *தர்பாரி ராகம்* என்ற பெயரில் மொழிபெயர்த்துள்ளார்.